
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom BREAKER d.o.o. Split, Zrinsko-Frankopanska 64, OIB: 43407396693, dana 28. studenog 2017. 


r i j e š i o   j e                                               

Obustavlja se skraćeni stečajni postupak nad dužnikom BREAKER d.o.o. Split, Zrinsko-Frankopanska 64, OIB: 43407396693.


Obrazloženje

Financijska agencija, Regionalni centar Split podnijela je ovom sudu 09.08.2016., na temelju odredbe čl. 429. st. 1. Stečajnog zakona (Narodne novine broj 71/15 i 104/17, dalje SZ), zahtjev za provedbu skraćenog stečajnog postupka nad dužnikom BREAKER d.o.o. Split.

Nakon što je utvrđeno da su ispunjene pretpostavke za provedbu skraćenog stečajnog postupka u smislu odredbi čl. 428. SZ-a, ovaj sud je temeljem odredbi čl. 430. SZ-a, na mrežnoj stranici e-Oglasna ploča sudova, 8. veljače 2017. objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 

Kod ovog suda je 15. ožujka 2017. zaprimljen prijedlog vjerovnika Inel d.o.o. Split za otvaranje stečajnog postupka nad dužnikom, a isto tako je 21. ožujka 2017. zaprimljen prijedlog za otvaranje stečajnog postupka nad dužnikom podnesen od strane vjerovnika Republike Hrvatske, Ministarstva financija. 

U prijedlogu za otvaranje stečajnog  postupka  vjerovnik Inel d.o.o. Split navodi da prema dužniku ima novčanu tražbinu u iznosu od 15.120,61 kn, a koja proizlazi iz izvatka iz poslovnih knjiga – knjigovodstvene kartice vjerovnika koja se u privitku dostavlja. 

Republika Hrvatska, Ministarstvo financija u svom prijedlogu navodi da ima dospjelih, a nenamirenih tražbina prema dužniku u ukupnom iznosu od 29.628,07 kn. U privitku tog prijedloga, a kao dokaz vjerojatnosti postojanja tražbine prema dužniku, predlagatelj je dostavio podatke Porezne uprave o stanju računa dužnika kao poreznog obveznika na dan 17.02.2017. Isto tako, predlagatelj je naveo da dužnik raspolaže imovinom koja je dostatna za namirenje troškova stečajnog postupka, a što da je razvidno iz godišnjih financijskih izvještaja dužnika za 2015. godinu, koji su također dostavljeni uz prijedlog. Sukladno tome, vjerovnik Republika Hrvatska, Ministarstvo financija je predložio sudu obustaviti skraćeni stečajni postupak i donijeti rješenje o pokretanju prethodnog postupka odnosno rješenje o otvaranju stečajnog postupka. 

Odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431. SZ-a, sud će obustaviti skraćeni stečajni postupak i odgovarajućom primjenom općih odredbi stečajnog postupka donijeti rješenje o pokretanju prethodnog postupka odnosno otvaranju stečajnog postupka.

Budući da su vjerovnici Republika Hrvatska, Ministarstvo financija i Inel d.o.o. Split, unutar roka od 45 dana od objave oglasa, podnijeli prijedlog za otvaranje stečajnog postupka nad dužnikom, a Republika Hrvatska je sukladno odredbi čl. 114. st. 3. SZ-a oslobođena od plaćanja predujma za namirenje troškova stečajnog postupka, to samim time u konkretnom slučaju nisu ispunjene pretpostavke za donošenje rješenja o otvaranju i zaključenju skraćenog stečajnog postupka nad dužnikom u smislu odredbi čl. 431. SZ-a. Radi navedenog, ovaj skraćeni stečajni postupak je trebalo obustaviti pa je stoga sud, temeljem odredbe čl. 433. SZ-a, odlučio kao u izreci ovog rješenja.

O daljnjem tijeku ovog postupka, odnosno donošenju rješenja o pokretanju prethodnog postupka ili donošenju rješenja o otvaranju stečajnog postupka (sukladno odredbama 115. ili 116. SZ-a), sud će odlučiti posebnim rješenjem, nakon pravomoćnosti ovog rješenja.

U Splitu, 28. studenog 2017. 
 
S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.



DNA:
-  podnositelju zahtjeva – Financijskoj agenciji, RC Split
-  predlagatelju Republika Hrvatska, po ŽDO Split
-  predlagatelju Inel d.o.o. Split po punomoćniku
-  dužniku
-  e-Oglasna ploča suda 
-  u spis

